GUNKUL เกม (หุ้น) โอเวอร์.!
ผู้ถือหุ้นใหญ่และผู้บริหาร COM7 สองคู่ดูโอ้จะมาซื้อบิ๊กล็อตเท่านั้นแหละ ราคาหุ้น GUNKUL ก็ตีปีกขึ้นพรวดพราดไปเกือบแตะ 6 บาท...
ผู้ถือหุ้นใหญ่และผู้บริหาร COM7 สองคู่ดูโอ้จะมาซื้อบิ๊กล็อตเท่านั้นแหละ ราคาหุ้น GUNKUL ก็ตีปีกขึ้นพรวดพราดไปเกือบแตะ 6 บาท...
10 พ.ย. 2564

ก่อนหน้านี้ราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL เคยนอนแช่แป้งอยู่ที่ 2 บาทกว่า ๆ แต่หลังจากมีชื่อ “หมอพงศ์ศักดิ์ ธรรมธัชอารี” หมอนักลงทุนขาใหญ่ กับ “สุระ คณิตทวีกุล” ผู้ถือหุ้นใหญ่และผู้บริหาร บริษัท คอมเซเว่น จำกัด (มหาชน) หรือ COM7 สองคู่ดูโอ้จะมาซื้อบิ๊กล็อตเท่านั้นแหละ ราคาหุ้น GUNKUL ก็ตีปีกขึ้นพรวดพราดไปเกือบแตะ 6 บาท…
ส่วนวอลุ่มเทรด…จากเดิมเคยเทรดกันวันละไม่กี่สิบล้านบาท แต่ในช่วง 2-3 เดือนมานี้ วอลุ่มเทรดในแต่ละวันขยับขึ้นไปหลักร้อยล้านบาท แถมบางวันเทรดกันหลักพันล้านบาทเสียด้วยซ้ำ เคยทำสถิติสูงสุดเมื่อวันที่ 21 มิ.ย. 2564 วอลุ่มเทรดปาไป 9,082 ล้านบาทเลยทีเดียว
เรียกว่า จากหุ้นนอกสายตา กลับมาติดโผ Most Active หน้าตาเฉย..!!
ปรากฏการณ์ดังกล่าว ก็ทำให้นักลงทุนที่เคยติดดอยหุ้น GUNKUL มานานนม มีโอกาสได้ออกของซะที…ส่วนนักลงทุนที่เข้ามาเก็งกำไรก็เก็งกำไรกันสนุ๊กสนุก…
ดูแล้วก็สมประโยชน์กันทุกฝ่าย ทั้งนักลงทุนหน้าเก่าและหน้าใหม่ สร้างความมั่งคั่งกันถ้วนหน้า..!!
แต่ระหว่างที่ทุกคนสุขสมอารมณ์หมายนั้น ก็เหมือนฟ้าผ่ากลางวันแสก ๆ จู่ ๆ เมื่อต้นสัปดาห์ราคาหุ้น GUNKUL ก็ปรับลงแรงจนน่าเกลียด ไหลรูดลงมาตั้ง 12.22%  ด้วยมูลค่าการซื้อขายสูงถึง 4,788 ล้านบาท
โอเค…ในวันนั้นหุ้นกลุ่มโรงไฟฟ้าลงหมด ไม่ว่าจะเป็นบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ราคาปรับลดลง 3.18%, บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ปรับลดลง 2.34%, บริษัท บี.กริม เพาเวอร์ จำกัด (มหาชน) หรือ BGRIM ปรับลดลง 2.86%, บริษัท พลังงานบริสุทธิ์ จำกัด (มหาชน) หรือ EA ปรับลดลง 2.26%, บริษัท ราช กรุ๊ป จำกัด (มหาชน) หรือ RATCH ปรับลดลง 2.22% และบริษัท ผลิตไฟฟ้า จำกัด (มหาชน) หรือ EGCO ปรับลดลง 0.85%
เนื่องจากกังวลต้นทุนราคาเชื้อเพลิงที่ทรงตัวระดับสูง จะทำให้ผลประกอบการในไตรมาส 3/2564 ไม่ค่อยน่าอภิรมย์นัก…แต่ก็ไม่มีใครลงน่าเกลียดเท่า GUNKUL…แถมวันถัดมาก็ยังไหลลงต่ออีกต่างหาก..!?
ซึ่งจะเป็นแรงขายจากใคร…อันนี้ไม่รู้
แต่ทำให้อดคิดไม่ได้ว่า ปรากฏการณ์แบบนี้เหมือนมันนี่เกม (หุ้น) โอเวอร์หรือเปล่า..?
แล้วราคาที่ปรับลงมา จะกลับไปสู่จุดเดิมก่อนหน้านี้มั๊ย..? อันนี้น่าคิด…
เข้าทำนองสูงสุดคืนสู่สามัญนั่นแหละ…
ถ้าเป็นอย่างนั้นจริง แสดงว่าบรรดาขาใหญ่เผ่นแน่บไปแล้วมั๊ง…นั่นเท่ากับ GUNKUL จะไม่มีมาร์เก็ต เมคเกอร์ มาช่วยหนุนนำอีกแล้วหรือเนี่ย…
แต่ถ้า “หมอพงศ์ศักดิ์” กับ “สุระ” ยังอยู่…ก็แสดงว่าสองคนนี้ใจแข็งมั่ก ๆ..!! ว่าป่ะล่ะ…
อ้อ…ที่ยังเห็นชื่อ “สุระ” ปรากฏใน 10 อันดับผู้ถือหุ้นใหญ่ GUNKUL นั้น ก็ไม่ได้ช่วยการันตีนะ…ต้องรอปรับสมุดบัญชีรอบใหม่โน้นแหละถึงจะรู้ชัดแจ้งแดงแจ๋…
แต่ที่แน่ ๆ เกมนี้มันจบแล้วครับนาย…
…อิ อิ อิ…